A BIZOTTSÁG HATÁROZATA
(2007. november 29.)
a harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint a 2005/432/EK határozat hatályon kívül helyezéséről
(az értesítés a C(2007) 5777. számú dokumentummal történt)
(EGT-vonatkozású szöveg)
(2007/777/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre (1) és különösen annak 10. cikke (2) bekezdésének c) pontjára,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikke bevezető mondatára, 8. cikke (1) bekezdésének első albekezdésére, 8. cikke (4) bekezdésére, 9. cikke (2) bekezdésének b) pontjára és 9. cikke (4) bekezdésének b) és c) pontjára,
mivel:
(1)
Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló, 2005. június 3-i 2005/432/EK bizottsági határozat (3) előírja a bizonyos húskészítmények szállítmányainak Közösségbe való behozatalára alkalmazandó állat- és közegészségügyi szabályokat és a bizonyítványokra irányadó követelményeket, ideértve azoknak a harmadik országoknak és részeiknek jegyzékét is, ahonnan az ilyen termékek behozatala engedélyezve van.
(2)
A 2006/801/EK bizottsági határozattal (4) módosított 2005/432/EK határozat figyelembe veszi az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletben (5), az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletben (6), valamint az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletben (7) meghatározott egészségügyi követelményeket és fogalommeghatározásokat.
(3)
A 853/2004/EK rendelet I. melléklete a húskészítményekre és a kezelt gyomorra, hólyagra és belekre két külön fogalommeghatározást állapít meg.
(4)
A 2005/432/EK határozatban az egyes harmadik országokra előírt specifikus kezeléseket a húskészítményekhez felhasznált friss hús általi esetleges egészségügyi kockázat megszüntetése céljából a 2002/99/EK irányelvben előírt kezelések alapján állapították meg. Állat-egészségügyi szempontból a kezelt gyomor, hólyag és belek a húskészítményeket ugyanakkora állat-egészségügyi veszélynek teszik ki. Ezért ugyanazokat a 2005/432/EK határozatban előírt specifikus kezeléseket, következésképpen a Közösségbe irányuló behozataluk során a harmonizált állat-egészségügyi bizonyítványok kiállításához szükséges eljárásokat kell rajtuk elvégezni.
(5)
A tisztított állati belek EU-ba történő behozatalának állat-egészségügyi követelményeit a 2003/779/EK határozat (8) írja elő. A 2003/779/EK határozat hatálya alá tartozó termékeket ezért a húskészítmények és a kezelt gyomor, hólyag és belek e határozatban szereplő fogalommeghatározásából ki kell vonni.
(6)
A harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló, 2004. április 29-i 2004/432 bizottsági határozat (9) felsorolja azokat a harmadik országokat, amelyek a jóváhagyott szermaradék-megfigyelési tervek alapján a Közösségbe exportálhatnak.
(7)
A harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelv (10) megállapítja a harmadik országokból a Közösségbe behozatal és áruátszállítás céljából bejutott állati eredetű termékek esetében elvégzendő állat-egészségügyi ellenőrzésekre és az állati eredetű termékek közösségi áruátszállítására vonatkozó szabályokat, beleértve a bizonyítványokra vonatkozó egyes követelményeket is.
(8)
Kalinyingrád földrajzi elhelyezkedése miatt meg kell állapítani a húskészítmények szállítmányainak Oroszországba és Oroszországból, a Közösségen keresztül történő áruátszállításra vonatkozó speciális feltételeket, figyelembe véve az év bizonyos időszakaiban a néhány kikötő használatát megakadályozó éghajlati problémákat.
(9)
A harmadik országból behozott állatok és állati eredetű termékek állat-egészségügyi ellenőrzésére engedélyezett állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozat (11) meghatározza az Oroszországba szállítandó és az onnan érkező húskészítmény-szállítmányok Közösségen keresztül történő átszállításának ellenőrzésére engedélyezett állat-egészségügyi határállomásokat.
(10)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékét megállapító, valamint az állat- és közegészségügyi feltételeket és a szükséges állatorvosi bizonyítványokat meghatározó, 1976. december 21-i 79/542/EGK tanácsi határozat (12) II. melléklete megállapítja azon harmadik országok és részeik jegyzékét, ahonnan egyes állatok friss húsának a behozatala engedélyezve van. E határozat II. mellékletében Izland olyan országként van felsorolva, ahonnan bizonyos állatok friss húsának exportja engedélyezve van. Ezért az Izlandból származó ilyen állatokból előállított húskészítmények és kezelt gyomor, hólyag és belek behozatalát minden specifikus kezelés alkalmazása nélkül engedélyezni kell.
(11)
Az Európai Közösség és a Svájci Államszövetség között a mezőgazdasági termékek kereskedelméről szóló megállapodás (13) 11. melléklete előírja az élő állatok és állati termékek kereskedelmére alkalmazandó állat-egészségügyi, közegészségügyi és állattenyésztési intézkedéseket. A Svájci Államszövetségből származó húskészítményekre és kezelt gyomorra, hólyagra és belekre alkalmazandó kezeléseknek összhangban kell állniuk a megállapodással. E határozat mellékletében ezért ezeket a kezeléseket nem szükséges meghatározni.
(12)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (14) IX. mellékletét a 999/2001/EK európai parlamenti és tanácsi rendelet II., V., VI., VIII., IX. és XI. mellékletének módosításáról szóló, 2007. június 25-i 722/2007/EK bizottsági rendelet (15) és az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet IX. mellékletének módosításáról szóló 1275/2007/EK rendelet (16) módosította. A Közösségbe húskészítményeket és kezelt beleket exportálandó harmadik országok BSE-státuszára való tekintettel a bizonyítványt új előírásokkal kell kiegészíteni.
(13)
A szarvasmarhafélék szivacsos agyvelőbántalma előfordulási kockázata alapján a tagállamok vagy harmadik országok, illetve ezek valamelyik régiója BSE-státusának meghatározásáról szóló, 2007. június 29-i 2007/453/EK bizottsági határozat (17) az országokat és régiókat három csoportba sorolja: elhanyagolható BSE-kockázat, ellenőrzött BSE-kockázat és meghatározatlan BSE-kockázat szerint. Erre a jegyzékre a bizonyítványban hivatkozni kell.
(14)
A közösségi jogszabályok érthetősége érdekében ezért helyénvaló a 2005/432/EK határozatot hatályon kívül helyezni, amely helyébe e határozat lép.
(15)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
1. Ez a határozat a következő termékek szállítmányainak Közösségbe való behozatalának, Közösségen át történő szállításának és Közösségben való tárolásának állat- és közegészségügyi szabályait írja elő:
a)
a 853/2004/EK rendelet I. melléklete 7.1 pontjában meghatározott húskészítmények, valamint
b)
az e melléklet 7.9 pontjában meghatározott kezelt gyomor, hólyag és belek, amelyeken elvégezték az e határozat II. mellékletének 4. részében előírt kezelések egyikét.
A szabályok tartalmazzák azon harmadik országok és részeik jegyzékét, ahonnan az ilyen behozatal engedélyezve van, a köz- és állat-egészségügyi bizonyítványmintákat, valamint a behozatalhoz szükséges származási és kezelési szabályokat.
2. Ezt a határozatot a 2004/432/EK határozat és a 2003/779/EK határozat sérelme nélkül kell alkalmazni.
2. cikk
A fajokra és az egyedekre vonatkozó feltételek
A tagállamoknak biztosítaniuk kell, hogy a Közösségbe kizárólag a következő fajok vagy egyedek húsából vagy az azokból készült húskészítményekből származó húskészítmények és kezelt gyomor, hólyag és belek szállítmányait hozzák be:
a)
baromfi, ideértve olyan tyúkot, pulykát, gyöngytyúkot, kacsát, libát, fürjet, galambot, fácánt és foglyot is, amelyet tenyésztés, hústermelés vagy étkezésitojás-termelés vagy a szárnyasvadállomány utánpótlása céljából fogságban tartanak vagy nevelnek,
b)
a következő fajokba tartozó háziasított állat: szarvasmarhafélék, beleértve a Bubalus bubalist (vízibivaly) és Bison bisont (amerikai bölény), sertés, juh, kecske és egypatások,
c)
a 853/2004/EK rendelet I. melléklete 1.6 pontjában meghatározott mezei és üregi nyúl és tenyésztett vadak,
d)
a 853/2004/EK rendelet I. melléklete 1.5 pontjában meghatározott vadon élő állatok.
3. cikk
A húskészítmények és kezelt gyomor, hólyag és belek származásával és kezelésével kapcsolatos állat-egészségügyi követelmények
A tagállamok olyan húskészítmények és kezelt gyomor, hólyag és belek behozatalát engedélyezik a Közösségbe, amelyek
a)
megfelelnek az I. melléklet 1. és 2. pontjában megállapított származási és kezelési feltételeknek, valamint
b)
a következő harmadik országokból vagy részeikből származnak:
i.
amennyiben a húskészítményeken és kezelt gyomron, hólyagon és beleken nem kell elvégezni az I. melléklet 1. pontjának b) alpontjában említett specifikus kezelést, a II. melléklet 2. részében felsorolt harmadik országok vagy az ugyanazon melléklet 1. részében felsorolt részei,
ii.
amennyiben a húskészítményeken és kezelt gyomron, hólyagon és beleken el kell végezni az I. melléklet 2. a) pontjának ii. alpontjában említett specifikus kezelést, a II. melléklet 2. és 3. részében felsorolt harmadik országok vagy az ugyanazon melléklet 1. részében felsorolt részei.
4. cikk
A Közösségbe importálandó húskészítmények és kezelt gyomor, hólyag és belek előállításához használt friss hússal kapcsolatos közegészségügyi követelmények, valamint állat- és közegészségügyi bizonyítványok
A tagállamoknak biztosítják, hogy:
a)
csak olyan húskészítmények és kezelt gyomor, hólyag és belek szállítmányait importálják a Közösségbe, amelyeket a közösségi közegészségügyi követelményeknek megfelelő - a 853/2004/EK rendelet I. mellékletének 1.10. pontjában szereplő meghatározás szerinti - friss húsból állították elő,
b)
csak olyan húskészítmények és kezelt gyomor, hólyag és belek szállítmányait importálják a Közösségbe, amelyek megfelelnek a III. mellékletben található köz- és állat-egészségügyi bizonyítványminta követelményeinek,
c)
ezeket a szállítmányokat megfelelően kitöltött és a feladó harmadik ország hatósági állatorvosa által aláírt bizonyítványok kísérik.
5. cikk
A húskészítmények és kezelt gyomor, hólyag és belek szállítmányainak Közösségen át történő szállítása vagy a Közösségben történő tárolása
A tagállamoknak biztosítják, hogy a 97/78/EK irányelv 12. cikkének (4) bekezdésével vagy 13. cikkével összhangban a Közösségbe jutott, azonnali átszállítással vagy tárolás után harmadik országba és nem a Közösségbe való behozatalra szánt húskészítmények és kezelt gyomor, hólyag és belek szállítmányai megfelelnek a következő követelményeknek:
a)
a II. mellékletben felsorolt harmadik országok területéről vagy azok egy részéről származnak, és elvégezték rajtuk a mellékletben felsorolt fajokból előállított húskészítmények és kezelt gyomor, hólyag és belek behozatalához szükséges minimális kezelést,
b)
megfelelnek a III. mellékletben található állat- és közegészségügyi bizonyítványmintában megállapított, az érintett fajokra vonatkozó különleges állat-egészségügyi feltételeknek,
c)
a IV. mellékletben található minta szerint kiállított, az érintett harmadik ország hatósági állatorvosa által aláírt állat-egészségügyi bizonyítvány kíséri őket,
d)
a közös állat-egészségügyi beléptetési okmányon a Közösségbe történő beléptetés helye szerinti állat-egészségügyi határállomás hatósági állatorvosa átszállításra vagy adott esetben tárolásra elfogadhatónak minősíti őket.
6. cikk
Eltérések egyes oroszországi rendeltetési helyek esetében
1. A 5. cikktől eltérve a tagállamok engedélyezik a közvetlenül vagy harmadik országon keresztül Oroszországból érkező vagy oroszországi rendeltetési helyre szánt húskészítmények és kezelt gyomor, hólyag és belek szállítmányainak Közösségen keresztül - a 2001/881/EK határozat mellékletében felsorolt, kijelölt közösségi határállomások között - történő közúti vagy vasúti átszállítását, feltéve hogy megfelelnek a következő követelményeknek:
a)
a szállítmány a Közösségbe történő beléptetés helye szerinti állat-egészségügyi határállomás illetékes hatóságának hatósági állatorvosa által sorozatszámmal ellátott plombával le van zárva,
b)
a szállítmányt kísérő és a 97/78/EK irányelv 7. cikkében említett okmányok a Közösségbe történő beléptetés helye szerinti állat-egészségügyi határállomás illetékes hatóságának hatósági állatorvosa által minden oldalon „KIZÁRÓLAG AZ EK-N KERESZTÜL AZ OROSZORSZÁGBA IRÁNYULÓ ÁTSZÁLLÍTÁSRA” feliratú pecséttel vannak ellátva,
c)
a 97/78/EK irányelv 11. cikkében előírt eljárási követelményeknek megfelelnek,
d)
a szállítmányt a közös állat-egészségügyi beléptetési okmányon a Közösségbe történő beléptetés helye szerinti állat-egészségügyi határállomás illetékes hatóságának hatósági állatorvosa átszállításra elfogadhatónak minősíti.
2. A tagállamok a 97/78/EK irányelv 12. cikke (4) bekezdésének vagy 13. cikkének megfelelően e szállítmányok Közösségben történő kirakodását vagy tárolását nem engedélyezik.
3. A tagállamoknak biztosítják, hogy az illetékes hatóság rendszeres ellenőrzéseket végez annak érdekében, hogy az Oroszországból érkező vagy Oroszországba szánt, a Közösséget elhagyó szállítmányok száma és a húskészítmények és kezelt gyomor, hólyag és belek mennyisége megegyezik a Közösségbe belépő szállítmányok számával, illetve a termékek mennyiségével.
7. cikk
Átmeneti rendelkezés
Azok a szállítmányok, amelyekre a 2005/432/EK határozatban előírt minták szerinti állat-egészségügyi bizonyítványokat 2008. május 1-je előtt adták ki, 2008. június 1-jéig a Közösségbe behozhatók.
8. cikk
Hatályon kívül helyezés
A 2005/432/EK határozat hatályát veszti.
9. cikk
Az alkalmazás időpontja
Ezt a határozatot 2007. december 1-jétől kell alkalmazni.
10. cikk
Címzettek
E határozat címzettjei a tagállamok.
Kelt Brüsszelben, 2007. november 29-én.